《春阴望西溪人家云山梅竹互为掩映》
清代·厉鹗

溪声迤西流，寺桥扼其隘。分馀落麦田，绮秀渺方罫。

行人越阡陌，春望怡我辈。皓皓远梅林，映山青晻暧。

下有渔樵廛，竹树互襟带。炊烟化山云，云起半明晦。

花原色不同，辋口境如在。怅矣怀闲居，悠悠悟天绘。

作者简介：厉鹗（1692-1752），字太鸿，又字雄飞，号樊榭、南湖花隐等，钱塘（今浙江杭州）人，清代文学家，浙西词派中坚人物。康熙五十九年举人，屡试进士不第。家贫，性孤峭。乾隆初举鸿博，报罢。性耽闻静，爱山水，尤工诗馀，擅南宋诸家之胜。著有《宋诗纪事》、《樊榭山房集》等。